**PROGRAMSKO IZVJEŠĆE ZA 2017. GODINU**

2017. godina je bila rezultatski najuspješnija godina u povijesti hrvatskog šaha!

Iako je financijska situacija bila vrlo zahtjevna održana su sva natjecanja iz programa HŠS-a, a na međunarodnom planu su naši sportaši sudjelovali na svim važnijim natjecanjima. Neparne godine su financijski zahtjevnije od parnih godina jer se tada održavaju europska seniorska prvenstva gdje umjesto Olimpijade, na kojoj je smještaj reprezentacije plaćen, na europskom prvenstvu to nije slučaj što automatski znači da treba izdvojiti 100.000 kuna više. Također, neparnih godina se održava i Svjetski kup za koji treba izdvojiti određena sredstva. Uz sve to domaćini svjetskih kadetskih prvenstava za 2017. godinu bili su Urugvaj i Brazil za čiji nastup bi bilo potrebno izdvojiti ogromna sredstva. 2015. godine zbog toga ženska seniorska reprezentacija nije nastupila na Europskom prvenstvu, što ove godine nije bio slučaj.

U 2017. godini izvršen je povrat županijskim savezima(prema prijašnjoj odluci Izvršnog odbora od 20 % registracije) za čak dvije godine, 2015. i 2016. Također, plaćeni su svi dugovi sucima od kojih neki čak datiraju iz 2014. godine, dok je s povjerenicima sklopljena nagodba te im je isplaćeno za 2015. godinu, a za 2016. i 2017. biti isplaćeno početkom 2018. godine. Postojao je i dug vezan za EP u Poreču 2015. Prema Kaznionici Lepoglava za izradu figura kojeg je Savez u potpunosti zatvorio u 2017. godini. Sva ta dugovanja su opterećivala normalno funkcioniranje Hrvatskog šahovskog saveza, te je u takvim okolnostima bilo jako teško raditi. Ipak, rukovodstvo Hrvatskog šahovskog saveza je dokazalo da se može nositi i s takvim teškoćama, a uvjeren sam da se više nećemo dovesti u takvu situaciju.

Godina je počela s dobrim vijestima iz Hrvatskog olimpijskog odbora gdje su napori glavnog tajnika urodili plodom te je trener Goran Dizdar vraćen u program HOO-a te Hrvatski šahovski savez više ne treba izdvajati iznos za plaću. To je značajna ušteda Savezu u iznosu od 84.000 kn godišnje.

28.ožujka Ministarstvo Uprave izdalo je rješenje kojim se odbija žalba Milana Brigljevića te je Izvršni odbor na čelu s predsjednikom(koji je izabran na skupštini 21. siječnja) mogao početi sa radom. U 2017. je održano šest sjednica Izvršnog odbora na kojima su donesene mnoge odluke u cilju poboljšanja organizacije Hrvatskog šahovskog saveza i domaćih natjecanja(inauguraciju Veteranskog PH), ali i nastupa na međunarodnim natjecanjima(skrb o našim perspektivnim šahistima kao što su Ena Cvitan i Leon Livaić koji su nastupili o trošku HŠS-a na natjecanjima iako se nisu kvalificirali). Izvršni odbor je vodio brigu i o kalendaru natjecanja te se pokušalo što prije odrediti vrijeme i mjesto igranja kako bi se igrači i klubovi stigli pripremiti.

Na prvenstvu Europe za žene koje je održano u Latviji u travnju Hrvatsku je predstavljala najbolje rangirana hrvatska šahistica, Valentina Golubenko koja je imala zapažen nastup te je podijelila 26. mjesto. Nažalost, poraz u zadnjem kolu ju je onemogućio od plasmana na Svjetski kup za žene što bi bio povijesni uspjeh!

Prva juniorska liga je tradicionalno održana za vrijeme uskrsnih školskih praznika, u Sv. Filip i Jakovu od 17. do 23. travnja, a prvo mjesto osvojila je ekipa ŠK Sloboda Mihovljan u sastavu Sven Tica, Bruno Makovec, Matija Zadravec, Juraj Toplak te Matija Jančikić.

Pojedinačno prvenstvo Hrvatske je održano u Valpovu od 25. travnja do 05. svibnja, a u konkurenciji 12 naših ponajboljih igrača titulu prvaka osvojio je velemajstor Marin Bosiočić. Odlazak u Slavoniju pokazao se kao pun pogodak te je prvenstvo odlično organizirano uz pomoć Šahovskog saveza Osječko-baranjske županije te vrijednih domaćina iz Valpova. Svi sudionici su pohvalili organizaciju, a prvenstvo je bilo jako borbeno uz veliki interes šahovske javnosti.

Nešto kasnije, od 07. - 14. svibnja u Malinskoj je održano pojedinačno prvenstvo Hrvatske u ženskoj konkurenciji koje je odlukom Izvršnog odbora postalo otvorenog tipa. Prvakinja je postala Ana Berke, no kao i prijašnjih godina brine odaziv natjecateljica te će sa na tome pokušati poraditi u sljedećoj godini.

Mjesec svibanj je tradicionalno rezerviran za Festival Hrvatskog šahovskog saveza pa je tako u Malom Lošinju od 9. do 14. svibnja održano Finale kupa te Festivalska skupina. Na Finalu kupa nastupilo je 25 ekipa, a pobjednik je bila ekipa ŠK Liburnija. dok je u Festivalskoj skupini nastupilo 5 ekipa, a pobjednik je bila ekipa Zagrebačke banke. U vrijeme Festivala održan je sastanak Komisije za ženski šah koja je detektirala probleme koji muče ženski šah te se uskoro očekuju i konkretni koraci za poboljšanje.

Od 24.-26. svibnja gosti Hrvatskog šahovskog saveza bili su predsjednik Europske šahovske unije, Zurab Azmaiparashvili, i njegov savjetnik, Ivan Sokolov. Održani su konstruktivni sastanci s predsjednikom Hrvatskog olimpijskog odbora, Zlatkom Matešom i gradonačelnikom grada Zagreba Milanom Bandićem. Hrvatski šahovski savez se kandidirao za Europsko ekipno veteransko prvenstvo 2019. godine koje bi se održalo u Toplicama Sveti Martin te su gosti ujedno obavili i inspekciju objekata. Predsjednik ECU-a je dao maksimalnu podršku Hrvatskom šahovskom savezu s projektom Šah u škole koji je u velikom broju država Europe u velikom zamahu, a gradonačelnik je istaknuo da u gradu Zagrebu projekt Šah u škole ima otvorena vrata. Gosp. Azmaiparashvili je naglasio da grad Zagreb ima veliku šahovsku tradiciju organizacije uspješnih turnira kao što je bio Turnir mira te da bi bilo dobro da se ta tradicija obnovi u 2018. godini. Krajem godine delegat HŠS-a u Europskoj šahovskoj uniji – ECU i Svjetskoj šahovskoj federaciji – FIDE prisustvovao je na kongresima te su stigle odlične vijesti, Hrvatska je dobila domaćinstvo Europskog veteranskog prvenstva 2019.! Dobivanje domaćinstva potvrdilo je kvalitetan status Hrvatskog šahovskog saveza te je zaustavilo neistinite priče o navodnom kažnjavanju HŠS-a od strane ECU i slično.

Nažalost krajem svibnja zatekla nas je neugodna vijest o iznenadnoj smrti člana Izvršnog odbora i dugogodišnjeg šahovskog djelatnika Željka Mitrovića. Predsjednik i glavni tajnik HŠS-a prisustvovali su sprovodu.

Pojedinačno prvenstvo Europe(29.05.-10.06.) igralo se ove godine u glavnom gradu Bjelorusije, Minsku. Ukupno je nastupilo 316 natjecatelja iz 38 zemalja, a koliko je jaka konkurencija pokazuje podatak da je 171 igrač imao titulu velemajstora. Najbolje rangiran hrvatski predstavnik bio je Ivan Šarić koji je završio na 44.mjestu. Također kao i u slučaju Valentine Golubenko, pobjeda u zadnjem kolu osigurala bi mu nastup na Svjetskom kupu što bi bio odličan uspjeh(na koji se Mladen Palac već kvailificirao godinu prije).

Šahovski klub Sljeme-Agroproteinka u suradnji s Hrvatskim šahovskim savezom održao je od 10. - 11.lipnja u Sesvetama FIDE seminar za trenere i instruktore. Predavač je bio slovenski velemajstor Georg Mohr, a seminar je posjetio i predsjednik trenerske komisije FIDE, velemajstor Adrian Mikhalchishin. Na seminaru su polaznici mogli steći znanja koja će im koristiti u daljnjem trenerskom radu.

Prijašnjih godina Hrvatski šahovski savez nije organizirano participirao na Europskom ubrzanom i brzopoteznom prvenstvu za mlade što je u 2016. i 2017. godini promijenjeno i taj pristup je odmah dao rezultate. U Budvi od 20. - 22. lipnja Ena Cvitan osvojila je srebrnu medalju na brzopoteznom prvenstvu, a Leon Livaić brončanu medalju na ubrzanom prvenstvu!

Kadetsko prvenstvo Hrvatske je održano u Trogiru s jednom novinom, a to je da u je održano i prvenstvo u kategoriji do 7 godina što se pokazalo potrebnim u odnosu na prijašnje godine. Na prvenstvu je održana tribina s trenerima i roditeljima kojeg su moderirali predsjednik Komisije za mlade HŠS-a, Nenad Vlašić te glavni tajnik, velemajstor Alojzije Janković. Sastanku su bili prisutni i treneri u HŠS-u, velemajstor Goran Dizdar i velemajstor Zdenko Kožul. Ideje s tribine prezentirane su Komisiji za mlade HŠS-a koja se sastala nakon tribine s zadatkom pripreme strategije za razvoj kadetskog i juniorskog šaha. Velemajstori Dizdar, Kožul, Janković uz predsjednika Tomašića i potpredsjednika Brkića podijelili su pehare pobjednicima te je održano i zajedničko fotografiranje što će našim mladima sigurno ostati u trajnoj uspomeni te ih motivirati za još bolje rezultate!

25. lipnja je u Balatonlelleu održan sastanak s Mađarskim šahovskim savezom. Ispred Mađarskog saveza bili su prisutni potpredsjednik Tamas Horvath i glavni tajnik Zoltan Racz, a Hrvatskog šahovskog saveza predsjednik Roland Tomašić i glavni tajnik Alojzije Janković. Sastanak je održan s ciljem uspostavljanja suradnje prvenstveno za ženski šah te šah među mladima. Na sastanku su dotaknute mnoge teme te se u budućnosti očekuje realizacija kampa u kojima bi naši perspektivni šahisti mogli razmjenjivati iskustva s mađarskim vršnjacima, a tražilo se i rješenje za međusobnu suradnju u ženskom šahu jer nas slični problemi muče. Također, tema sastanka je bio i projekt "Šah u škole" koji razvija i Hrvatski šahovski savez, a u kojem je Mađarska jako daleko odmaknula. Mađarska je zemlja s velikom šahovskom tradicijom i velikim brojem kvalitetnih igrača te je sigurno da njihovo znanje i iskustvo može biti dragocjeno za razvoj šaha u Hrvatskoj.

U vrijeme ljetnih praznika tradicionalno se održava Juniorsko pojedinačno prvenstvo Hrvatske, a koje je kao i prošle godine održano u Vinkovcima, ovaj put od 23. - 30. srpnja.

Hrvatski šahovski savez brine i o problemskom šahu te je na Svjetskom prvenstvu u rješavanju šahovskih problema(Dresden 8. - 9. kolovoza) Marko Filipović osvojio brončanu medalju u vrlo jakoj konkurenciji!

Ekipno prvenstvo Europe za mlade do 18 godina održano je u Poljskoj od 16. do 24. kolovoza te su naši juniorski reprezentativci osvojili brončanu medalju! Za našu reprezentaciju nastupili su Leon Livaić, Jadranko Plenča, Sven Tica i Teo Tomulić.

Zbog tih rezultata Hrvatski šahovski savez ih je kandidirao u Razvojne programe Hrvatskog olimpijskog odbora te je svakom odobreno 26.500 kuna za pripreme i natjecanja, opremu, vitamine, zdravstvenu skrb i drugo. Program traje četiri godine ovisno o rezultatima, no vjerujem da će naši juniori svojim nastupima osigurati korištenje programa u cijelom ciklusu. Ena Cvitan nastavlja korištenje programa iz 2015. godine.

U rujnu na svjetskom kupu u Tbilisiju nastupilo je 128 igrača po sustavu na ispadanje. Hrvatska se može pohvaliti da u zadnje vrijeme konstantno nastupa netko od naših velemajstora. Ovog puta je to bio Mladen Palac koji je osigurao nastup preko Europskog prvenstva 2016. godine, a u 1. kolu protivnik mu je bio jaki ruski velemajstor Ian Nepomniachtchi. Meč je bio vrlo tijesan te je pobjedom Nepomniachtchia odlučen tek u brzopoteznom doigravanju.

Na Pojedinačnom europskom prvenstvu za mlade koje se igralo Rumunjskoj(Mamaia 05.-14.09.) nastavila se žetva medalja, Jadranko Plenča postao je viceprvak Europe u najjačoj konkurenciji do 18 godina! Za dlaku je izmakla medalja Leonu Livaiću koji je osvojio četvrto mjesto. Zbog velikih troškova Savez nije bio u mogućnosti financirati svjetska kadetska prvenstva koja su održana u Južnoj Americi, već je odlučeno da se organizirano nastupi samo na EP-u u Rumunjskoj. Isto su učinile i neke zemlje s većim budžetom kao na primjer Mađarska.

U srpnju su nakon prethodno raspisanog natječaja za izbornike muške i ženske reprezentacije odlukom Izvršnog odbora izabrani Zdenko Kožul(muška reprezentacija) i Ervin Sindik(ženska reprezentacija). Izbornici su imali debi na Srednje-europskom(Mitropa) kupu te su obje reprezentacije ostvarile sjajan uspjeh! Muška reprezentacija u sastav Davorin Kuljašević, Zoran Jovanović, Jadranko Plenča, Jurica Srbiš i Sven Tica osvojila je zlatnu medalju. A ženska reprezentacija u sastavu Ena Cvitan, Ana Berke, Ivona Purgar i Patricija Vujnović osvojila je brončanu medalju što posebno veseli jer takav rezultat nismo imali 10 godina.

Svi ti rezultati bili su uvertira za povijesni rezultat hrvatske muške reprezentacije na Europskom ekipnom prvenstvu u Grčkoj(Kreta 28.10. - 06.11.) gdje je naša muška reprezentacija u sastavu Ivan Šarić, Marin Bosiočić, Hrvoje Stević, Alojzije Janković i Saša Martinović podijelila 3. – 4. mjesto! Hrvatska je nakon pet kola čak bila vodeća te smo bili apsolutni hit prvenstva. Šteta što je zbog dodatnih kriterija našoj reprezentaciji izmakla medalja, no nastup je bio velika promocija za hrvatski šah te su mnoge šahovske velesile gledale u leđa maloj Hrvatskoj! Do sada je najbolji plasman bio 7.mjesto 1992. i 1997. godine, no konkurencija je tada bila puno slabija. Sjajan pojedinačni nastup imao je Marin Bosiočić koji je osvojio zlatnu medalju na drugoj ploči. Nastup naše reprezentacije je popraćen u medijima(televizija, novine, portali) te vjerujem da će nam ovaj rezultat biti zamah za još veću prisutnost u budućnosti.

I. hrvatske lige su održane u Malom Lošinju te su klubovi nakon kvalitetno organiziranog Festivala bili zadovoljni i organizacijom liga. Prvaci u muškoj konkurenciji su ŠK Zagreb, a u ženskoj ŠK Liburnija. U studenom je u Zagrebu tradicionalno održan Festival šaha za žene gdje je na Kupu pobijedila ekipa ŠK Liburnije, a u festivalskoj skupini ŠD Sisak. U Đurđevcu je u studenom održana II. liga za seniorke gdje je pobijedila ekipa ŠK Čakovec. Za razliku od 2016. godine gdje su na kvalifikacijama za I.b ligu nastupila samo 2 kluba, ove godine su kvalifikacije u Đurđevcu bile potpune. Pobjednik je bila ekipa ŠK Šibenik, a u I.b ligu kvalificirala se još i ekipa AŠK Junior.

Izvršni odbor je donio odluku da se Ekipno brzopotezno prvenstvo Hrvatske ne igra u sklopu Festivala u svibnju, već da se igra kao odvojeno natjecanje na top lokaciji(Hotel Dubrovnik) u studenom u Zagrebu. Odluka se pokazala kao pun pogodak jer je nastupilo 30 klubova u odnosu na prijašnjih niti desetak. Nagrade su se dijelile po ligama, a ukupno je najbolja bila ekipa ŠK Rijeka. Također novina je bila i organizacija Kadetskog ubrzanog prvenstva Hrvatske u studenom u Dugom Selu gdje je nastupilo rekordnih 177 djece, Hrvatski šahovski savez se pobrinuo da uveliča priredbu organizacijom simultanke velemajstora Gorana Dizdara i ženske FIDE-majstorice Ivone Purgar protiv najuspješnijih kadeta i kadetkinja.

Na Europskom ubrzanom i brzopoteznom prvenstvu u Poljskoj(14 .- 19.12.) naši velemajstori nisu bilu u krugu medalja, no ostvarili su zapažen nastup. Najbolji je bio Marin Bosiočić na brzopoteznom prvenstvu s osvajanjem 16.mjesta. Na Svjetskom prvenstvu u Saudijskoj Arabiji u osjetno jačoj konkurenciji Ivan Šarić je osvojio 20. mjesto u ubrzanom šahu.

Kraj godine je tradicionalno rezerviran za Finale kadetske lige koje je održano u Našicama. Pobjednici u muškoj konkurenciji su bili ekipa ŠK Liburnija, a u ženskoj ŠK Picok.

Od 01. srpnja Hrvatski šahovski savez je promijenio računovodstveni servis što je ukazano i od strane Ministarstva Financija koje je provelo nadzor za 2015. godinu kao neadekvatan za poslovanje HŠS-a. Novoizabrani računovodstveni servis je puno renomiraniji s iskustvom vezano za poslovanje udruga i sportskih saveza. Također krajem godine je otvorena i nova Internet stranica Saveza koja će kvalitetnije moći pratiti aktivnosti Saveza i naših sportaša.

Zbog potrebe za ažurnijim funkcioniranjem ureda HŠS-a preko stručnog osposobljavanja zaposlen je pripravnik bez zasnivanja radnog odnosa što ne predstavlja trošak HŠS-a. U 2017. godini svi izlazni računi HŠS-a su izdavani na vrijeme uz apsolutnu kontrolu naplate što prijašnjih godina nije bio slučaj. Time je omogućena kvalitetnija suradnja s klubovima i županijskim savezima. Također svim županijskim savezima su poslani upiti za prijedloge poboljšanja rada Hrvatskog šahovskog saveza.

Kao predstavnik HŠS-a sudjelovao sam na sjednicama Hrvatskog olimpijskog odbora a s glavnim tajnikom prisustvovao sam 26.12. na dodjeli najboljeg sportaša u 2017. u izboru Sportskih Novosti gdje je šahovski savez bio jedan od rijetkih predstavnika neolimpijskih sportova čime je dano na važnosti našem savezu.

U Čakovcu, 08.01.2018.

Predsjednik

Roland Tomašić